Document ID: 32008R0295

EIROPAS PARLAMENTA UN PADOMES REGULA (EK) Nr. 295/2008
(2008. gada 11. marts)
par uzņēmējdarbības strukturālo statistiku
(pārstrādāta versija)
(Dokuments attiecas uz EEZ)
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 285. panta 1. punktu,
ņemot vērā Komisijas priekšlikumu,
ņemot vērā Eiropas Ekonomikas un sociālo lietu komitejas atzinumu (1),
saskaņā ar Līguma 251. pantā noteikto procedūru (2),
tā kā:
(1)
Padomes Regula (EK, Euratom) Nr. 58/97 (1996. gada 20. decembris) par uzņēmējdarbības strukturālo statistiku (3) ir vairākkārt būtiski grozīta (4). Tā kā minētajā regulā ir jāveic turpmāki grozījumi, skaidrības dēļ būtu lietderīgi to pārstrādāt.
(2)
Ar Regulu (EK, Euratom) Nr. 58/97 ir izveidota vienota sistēma, lai vāktu, apkopotu, nosūtītu un novērtētu Kopienas statistiku par uzņēmumu struktūru, darbību, konkurētspēju un darbības rezultātiem Kopienā.
(3)
Ar Eiropas Parlamenta un Padomes Lēmumu Nr. 2367/2002/EK (2002. gada 16. decembris) par Kopienas statistikas programmu no 2003. līdz 2007. gadam (5) pieņēma programmu, kuras pamatā ir Kopienas prioritātes ekonomikas un monetārās savienības politikas, Eiropas Savienības paplašināšanās un konkurētspējas, reģionālās politikas, ilgtspējīgas attīstības un sociālās programmas jomā. Statistika par uzņēmumu saimniecisko darbību ir būtiska minētās programmas daļa.
(4)
Ar šo regulu būtu jāparedz, ka arī turpmāk sniedzama statistikas informācija lēmumu pieņemšanai gan pastāvošajās politikas jomās, gan attiecībā uz papildu prasībām, kas izriet no jaunajām Kopienas politikas iniciatīvām, no statistikas prioritāšu pastāvīgās pārskatīšanas un no apkopotās statistikas nozīmības, tādējādi nodrošinot optimālu pieejamo resursu izmantošanu un samazinot datu sniegšanas pienākuma radīto slogu. Īpaša uzmanība būtu jāpievērš tam, kā uzņēmējdarbību ietekmē Kopienas enerģētikas un vides politika, piemēram, REACH Regulā (EK) Nr. 1907/2006 (6) noteiktais. Lai nodrošinātu administratīvu datu avotu efektīvāku izmantošanu, būtu jāveicina sadarbība un paraugprakses apmaiņa starp dalībvalstu statistikas birojiem.
(5)
Rodas arvien lielāka nepieciešamība pēc datiem par pakalpojumiem, jo īpaši uzņēmējdarbības pakalpojumiem. Lai veiktu ekonomisku izvērtējumu un formulētu politiku vienā no dinamiskākajām mūsdienu ekonomikas jomām, jo īpaši ņemot vērā tās izaugsmes potenciālu un to, ka tā rada jaunas darba vietas, ir nepieciešama statistika. Eiropadomes Lisabonas sanāksmē 2000. gada 23. un 24. martā uzsvēra pakalpojumu svarīgumu. Noteikt dažādu pakalpojumu veidu apgrozījumu ir obligāts priekšnoteikums, lai izprastu pakalpojumu lomu ekonomikā. Eiropadomes Stokholmas sanāksmē 2001. gada 23. un 24. martā secināja, ka viena no Eiropas svarīgākajām prioritātēm ir radīt pakalpojumu iekšējo tirgu, kas efektīvi darbojas. Atsevišķu pakalpojumu veidu statistika pārrobežu tirdzniecības jomā ir būtiska, lai uzraudzītu pakalpojumu iekšējā tirgus darbību, novērtētu pakalpojumu konkurētspēju un tirdzniecības šķēršļu ietekmi uz pakalpojumiem.
(6)
Ir nepieciešami dati par uzņēmējdarbības demogrāfiju, jo īpaši tādēļ, ka tie ir daļa no strukturālajiem rādītājiem, kas noteikti, lai uzraudzītu Lisabonas stratēģijā noteikto mērķu sasniegšanu. Turklāt, lai pamatotu ieteikumus uzņēmējdarbības atbalsta politikas jomā, ir nepieciešami saskaņoti dati par uzņēmējdarbības demogrāfiju un tās ietekmi uz nodarbinātību.
(7)
Tāpat statistikā ir nepieciešams elastīgs rīks, ar kura palīdzību var ātri un laikus risināt vajadzības, kas rodas lietotājiem uz zināšanām balstītā ekonomikā, ko raksturo arvien lielāka dinamika, jauninājumi un sarežģītība. Šādas ad hoc datu vākšanas apvienošana ar pastāvīgo datu vākšanu par strukturālo uzņēmējdarbības statistiku nodrošinātu pievienoto vērtību informācijai, ko savāc abos apsekojumos, un varētu samazināt kopējo slogu respondentiem, izvairoties no dubultas datu vākšanas.
(8)
Ir jāparedz procedūra, ar ko pieņem šīs regulas īstenošanai vajadzīgos pasākumus, lai pēc tam varētu precizēt noteikumus par datu savākšanu un statistisku apstrādi, kā arī par rezultātu apstrādi un nosūtīšanu.
(9)
Šīs regulas īstenošanai vajadzīgie pasākumi būtu jāpieņem saskaņā ar Padomes Lēmumu 1999/468/EK (1999. gada 28. jūnijs), ar ko nosaka Komisijai piešķirto ieviešanas pilnvaru īstenošanas kārtību (7).
(10)
Jo īpaši Komisija būtu jāpilnvaro: papildināt pielikumos iekļauto raksturlielumu sarakstu; noteikt datu apkopošanas biežumu, izstrādāt noteikumus to datu iesniegšanai, kas paredzēti tikai Eiropas kopējo rādītāju (CETO) ieguvei, noteikt pirmo pārskata gadu datu apkopošanai, kā arī rezultātu sadalījumu un klasifikāciju, kas jāizmanto, un lielumu klašu kombinācijas; pārskatīt termiņus, kuros jāiesniedz dati; pasākumu un produktu sadalījumu pielāgot saimnieciskās darbības statistiskās klasifikācijas Eiropas Kopienā (NACE) un statistiskās preču klasifikācijas pēc saimniecības nozarēm (CPA) grozījumiem un pārskatīšanai; pieņemt pasākumus, balstoties uz ievadpētījumu rezultātu novērtēšanu; mainīt VIII pielikumā minētās atskaites populācijas minimālo lielumu; un noteikt kvalitātes novērtēšanas kritērijus. Šie pasākumi, kuri ir vispārīgi un kuru mērķis ir grozīt nebūtiskus šīs regulas elementus, tostarp papildinot šo regulu ar jauniem nebūtiskiem elementiem, ir jāpieņem saskaņā ar Lēmuma 1999/468/EK 5.a pantā paredzēto regulatīvo kontroles procedūru.
(11)
Ņemot vērā to, ka šīs regulas mērķi - proti, nodrošināt saskaņotus datus par uzņēmumu struktūru, darbību, konkurētspēju un darbības sekmēm Kopienā - nevar pietiekami labi sasniegt atsevišķās dalībvalstīs, un to, ka tāpēc minēto mērķi var labāk sasniegt Kopienas līmenī, Kopiena var pieņemt pasākumus saskaņā ar Līguma 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā regulā paredz vienīgi tos pasākumus, kas ir vajadzīgi minētā mērķa sasniegšanai,
IR PIEŅĒMUŠI ŠO REGULU.
1. pants
Priekšmets
Ar šo regulu izveido vienotu sistēmu, lai vāktu, apkopotu, nosūtītu un novērtētu Kopienas statistiku par uzņēmumu struktūru, darbību, konkurētspēju un darbības sekmēm Kopienā.
Statistikas apkopošanas mērķis jo īpaši ir analizēt:
a)
uzņēmumu struktūru un to darbības attīstību;
b)
ražošanas faktorus un citus elementus, kas ļauj novērtēt uzņēmuma darbību, konkurētspēju un darbības rādītājus;
c)
uzņēmumu un tirgu attīstību reģiona, valsts, Kopienas un starptautiskā līmenī;
d)
uzņēmumu vadīšanu;
e)
mazos un vidējos uzņēmumus; un
f)
īpašus uzņēmumu raksturlielumus, kas attiecas uz noteiktu darbības veidu klasifikāciju.
2. pants
Piemērošanas joma
1. Šī regula attiecas uz visām tirgū veiktajām darbībām, kuras ir ietvertas B līdz N un P līdz S sadaļā kopējā saimniecisko darbību statistiskajā klasifikācijā Eiropas Kopienā, kā tas noteikts Regulā (EK) Nr. 1893/2006 (turpmāk “NACE 2. red.”).
2. Šīs regulas piemērošanas joma ietver tāda veida statistikas vienības, kā uzskaitīts pielikuma I iedaļā Padomes Regulā (EEK) Nr. 696/93 (1993. gada 15. marts) par statistikas vienībām ražošanas sistēmas novērošanai un analīzei Kopienā (8), kuras klasificē vienā no 1. punktā minētajām darbībām. Konkrētu vienību izmantošana statistikas apkopošanai sīkāk precizēta šīs regulas pielikumos.
3. pants
Moduļi
1. Statistiku, ko apkopo par 1. pantā minētajām jomām, grupē kā moduļus.
2. Šajā regulā ietvertie moduļi ir šādi:
a)
kopējs modulis ikgadējai strukturālajai statistikai, kā definēts I pielikumā;
b)
sīki izstrādāts modulis rūpniecības strukturālajai statistikai, kā definēts II pielikumā;
c)
sīki izstrādāts modulis tirdzniecības strukturālajai statistikai, kā definēts III pielikumā;
d)
sīki izstrādāts modulis būvniecības strukturālajai statistikai, kā definēts IV pielikumā;
e)
sīki izstrādāts modulis strukturālajai statistikai apdrošināšanas jomā, kā definēts V pielikumā;
f)
sīki izstrādāts modulis kredītiestāžu strukturālajai statistikai, kā definēts VI pielikumā;
g)
sīki izstrādāts modulis pensiju fondu strukturālajai statistikai, kā definēts VII pielikumā;
h)
sīki izstrādāts modulis uzņēmējdarbības pakalpojumu strukturālajai statistikai, kā definēts VIII pielikumā;
i)
sīki izstrādāts modulis uzņēmējdarbības demogrāfijas strukturālajai statistikai, kā definēts IX pielikumā;
j)
elastīgs modulis specifisku un ierobežotu uzņēmumus raksturojošu datu ad hoc vākšanai.
3. Katrā modulī ietver šādu informāciju:
a)
2. panta 1. punktā minētajās jomās ietilpstošās darbības, par kurām jāapkopo statistika;
b)
2. panta 2. punktā minēto to statistikas vienību veidu, kuras jāizmanto statistikas apkopošanai;
c)
to raksturlielumu sarakstus, par kuriem jāapkopo statistika 1. pantā minētajās jomās, un šo raksturlielumu pārskata periodus;
d)
statistikas apkopošanas biežumu, kas var būt noteikts katru gadu vai reizi vairākos gados. Apkopošanu reizi vairākos gados veic vismaz reizi desmit gados;
e)
sarakstu, kurā norāda apkopojamās statistikas pirmos pārskata gadus;
f)
standartus attiecībā uz datu pilnību un kvalitātes novērtējumu;
g)
laiku pēc pārskata perioda beigām, kurā statistika jānosūta;
h)
maksimālo pieļaujamo pārejas perioda ilgumu.
4. Šā panta 2. punkta j) apakšpunktā minētā elastīgā moduļa izmantošanu plāno ciešā sadarbībā ar dalībvalstīm. Par tā piemērošanas jomu, raksturlielumu sarakstu, pārskata periodu, aptveramajām darbībām un kvalitātes prasībām lemj Komisija saskaņā ar 12. panta 2. punktā minēto regulatīvo procedūru vismaz 12 mēnešus pirms pārskata perioda sākuma. Komisija arī precizē, cik nepieciešama ir informācija un kā datu vākšana ietekmē slogu uzņēmumiem un izmaksas dalībvalstīm.
Lai samazinātu slogu uzņēmumiem un izmaksas dalībvalstīm, datu vākšanas apjomu ierobežo tā, lai uzņēmumu raksturlielumu vai jautājumu maksimālais skaits nepārsniegtu 20, uzņēmumu-respondentu maksimālais skaits visā Eiropas Savienībā - 25 000 un maksimālais laika daudzums, ko patērē katrs respondents, - 1,5 stundas. Ad hoc datu vākšana aptver reprezentatīvu dalībvalstu skaitu. Ja ir nepieciešami vienīgi Eiropas līmeņa rezultāti, Komisija var izvēlēties paraugu atlases pieeju, tādējādi nodrošinot minimālu slogu un minimālas izmaksas.
Ad hoc datu vākšanas izmaksas var līdzfinansēt Komisija, izmantojot noteiktās procedūras.
4. pants
Ievadpētījumi
1. Komisija organizē un dalībvalstis brīvprātīgi veic virkni ievadpētījumu, kā noteikts pielikumos. Pēc tam, kad izsludināts uzaicinājums iesniegt priekšlikumus, Komisija piešķir dotācijas dalībvalstu iestādēm saskaņā ar Padomes Regulas (EK) Nr. 322/97 (1997. gada 17. februāris) par Kopienas statistiku (9) 2. pantu.
2. Ievadpētījumus veic, lai novērtētu datu iegūšanas lietderību un iespējamību. Komisija izvērtē ievadpētījumu rezultātus, ņemot vērā ieguvumus no datu pieejamības salīdzinājumā ar datu vākšanas izmaksām un ar slogu uzņēmumiem.
3. Komisija informē Eiropas Parlamentu un Padomi par ievadpētījumu rezultātiem.
4. Pasākumus, kas paredzēti, lai - pamatojoties uz ievadpētījumu izvērtējumu - grozītu nebūtiskus šīs regulas elementus, to papildinot, pieņem saskaņā ar 12. panta 3. punktā minēto regulatīvo kontroles procedūru.
5. pants
Datu iegūšana
1. Dalībvalstis iegūst nepieciešamos datus, lai novērotu raksturlielumus sarakstos, kas minēti 3. pantā paredzētajos moduļos.
2. Dalībvalstis var iegūt nepieciešamos datus, izmantojot dažādu turpmāk minēto avotu kombinācijas, piemērojot administratīvās vienkāršošanas principu:
a)
obligātie apsekojumi: juridiskajām vienībām, kuras ietilpst dalībvalsts šim nolūkam ieceltas statistikas iestādes apsekojuma apgabalā vai kuras to veido, ir pienākums līdz paredzētajam termiņam sniegt precīzu un pilnīgu informāciju;
b)
citi avoti, kas ir vismaz līdzvērtīgi attiecībā uz precizitāti un kvalitāti;
c)
statistiskās novērtēšanas metodes, ko izmanto tad, ja daži raksturlielumi nav apsekoti visām vienībām.
3. Lai mazinātu ar datu sniegšanu saistīto slogu, valstu iestādēm un Komisijai (Eurostat), ievērojot ierobežojumus un nosacījumus, kurus noteikušas dalībvalstis un Komisija savās attiecīgajās kompetences jomās, ir pieejami administratīvu datu avoti, kas attiecas uz to pārvaldes iestāžu darbību tādā apjomā, kā šie dati ir vajadzīgi, lai atbilstu 6. pantā minētajām prasībām attiecībā uz precizitāti. Turklāt, ja vien iespējams, piemēroti administratīvu datu avoti tiek izmantoti, lai izpildītu šajā regulā noteiktās prasības attiecībā uz pārskatiem.
4. Dalībvalstis un Komisija atbilstīgi to kompetences jomām veicina datu nosūtīšanu elektroniski un datu automātisku apstrādi.
6. pants
Precizitāte
1. Dalībvalstis veic vajadzīgos pasākumus, lai nodrošinātu, ka nosūtītie dati atspoguļo uzņēmumu populācijas struktūru pielikumos noteiktajās statistikas vienībās.
2. Kvalitātes novērtējumu veic, salīdzinot datu pieejamības sniegto labumu ar savākšanas izmaksām un ar to radīto slogu uzņēmumiem, jo īpaši maziem uzņēmumiem.
3. Dalībvalstis pēc Komisijas pieprasījuma nosūta tai visu informāciju, kas nepieciešama, lai veiktu 2. punktā minēto novērtēšanu.
7. pants
Salīdzināmība
1. Dalībvalstis no savāktajiem un novērtētajiem datiem veido salīdzināmus rezultātus, ievērojot 3. pantā un attiecīgajos pielikumos noteikto sadalījumu katram modulim.
2. Lai varētu apkopot kopējos datus par Kopienu, dalībvalstis apkopo valstu rezultātu sastāvdaļas atbilstoši NACE 2. red. līmeņiem, kas minēti pielikumos vai arī noteikti saskaņā ar 12. panta 3. punktā minēto regulatīvo kontroles procedūru.
8. pants
Rezultātu nosūtīšana
1. Šīs regulas 7. pantā minētos rezultātus, tostarp konfidenciālus datus, dalībvalstis nosūta Komisijai (Eurostat) saskaņā ar spēkā esošajiem Kopienas noteikumiem par konfidenciālu statistikas datu nosūtīšanu, jo īpaši Padomes Regulu (Euratom, EEK) Nr. 1588/90 (10). Minētie Kopienas noteikumi attiecas uz rezultātu apstrādi, ja tie ietver konfidenciālus datus.
2. Rezultātus nosūta pienācīgā tehniskā formātā tādā termiņā pēc pārskata perioda beigām, kas saskaņā ar 12. panta 3. punktā minēto regulatīvo kontroles procedūru noteikts 3. panta 2. punkta a) līdz h) un j) apakšpunktā paredzētajiem moduļiem un nav ilgāks par 18 mēnešiem. Saskaņā ar IX pielikuma 9. iedaļu 3. panta 2. punkta i) apakšpunktā paredzētajam modulim termiņš nepārsniedz 30 vai 18 mēnešus. Turklāt nelielu daudzumu provizorisko rezultātu nosūta tādā termiņā pēc pārskata perioda beigām, kas saskaņā ar minēto procedūru noteikts 3. panta 2. punkta a) līdz g) apakšpunktā paredzētajiem moduļiem un nav ilgāks par 10 mēnešiem. Šā pielikuma 3. panta 2. punkta i) apakšpunktā paredzētajam modulim termiņš provizorisko rezultātu iesniegšanai nepārsniedz 18 mēnešus.
3. Lai samazinātu slogu uzņēmumiem un izdevumus dalībvalstu statistikas iestādēm, dalībvalstis var apzīmēt tādus datus, kas izmantojami tikai kā ieguldījums Eiropas kopējo rādītāju iegūšanai (CETO). Eurostat šos datus nepublicē, un dalībvalstis ar CETO zīmi neapzīmē dalībvalstīs publicētus datus. Atbilstīgi turpmāk norādītajam CETO zīmes izmantošana ir atkarīga no attiecīgās dalībvalsts daļas ES kopējā uzņēmējdarbības ekonomikas pievienotajā vērtībā:
a)
Vācija, Francija, Itālija un Apvienotā Karaliste: ar CETO zīmi apzīmētos datus var sūtīt NACE 2. red. klases līmenim un lieluma klases sadalījumam NACE 2. red. grupas līmenī. Var apzīmēt ne vairāk kā 15 % lauku;
b)
Beļģija, Dānija, Īrija, Grieķija, Spānija, Nīderlande, Austrija, Polija, Portugāle, Somija un Zviedrija: ar CETO zīmi apzīmētos datus var sūtīt NACE 2. red. klases līmenim un lieluma klases sadalījumam NACE 2. red. grupas līmenī. Var apzīmēt ne vairāk kā 25 % lauku. Turklāt, ja kādā no šīm dalībvalstīm NACE 2. red. klašu vai NACE 2. red. grupas lielumu klašu daļa dalībvalsts uzņēmējdarbības ekonomikā ir mazāka par 0,1 %, attiecīgos datus arī var nosūtīt ar CETO zīmi;
c)
Bulgārija, Čehija, Igaunija, Kipra, Latvija, Lietuva, Luksemburga, Ungārija, Malta, Rumānija, Slovēnija un Slovākija: ar CETO zīmi apzīmētos datus var sūtīt NACE 2. red. grupas un klases līmenim un lieluma klases sadalījumam NACE 2. red. grupas līmenī. Grupu līmenī ar zīmi var apzīmēt ne vairāk kā 25 % lauku.
Šos pasākumus, kuru mērķis ir grozīt nebūtiskus šīs regulas elementus, tostarp to papildinot, un kuri saistīti ar CETO zīmes noteikumu pārskatīšanu un valstu grupēšanu, pieņem saskaņā ar 12. panta 3. punktā minēto regulatīvo kontroles procedūru līdz 2013. gada 29. aprīlim un turpmāk ik pēc pieciem gadiem.
9. pants
Informācija par īstenošanu
Pēc Komisijas pieprasījuma dalībvalstis nosūta tai jebkādu būtisku informāciju attiecībā uz šīs regulas īstenošanu dalībvalstīs.
10. pants
Pārejas periodi
1. Pārejas periodu laikā saskaņā ar 12. panta 2. punktā minēto regulatīvo procedūru var piešķirt atkāpes no pielikumos paredzētajiem noteikumiem, ja valstu statistikas sistēmām nepieciešama apjomīga pielāgošana.
2. Dalībvalstij var piešķirt papildu pārejas periodus statistikas datu apkopošanai, ja šīs regulas noteikumus nav iespējams izpildīt to izņēmumu dēļ, kas piešķirti saskaņā ar Padomes Regulu (EEK) Nr. 2186/93 (1993. gada 22. jūlijs) par statistikas komercreģistru izveidošanas koordinēšanu Kopienā (11).
11. pants
Īstenošanas pasākumi
1. Turpmāk norādītos pasākumus, kas vajadzīgi šīs regulas īstenošanai, pieņem saskaņā ar 12. panta 2. punktā minēto regulatīvo procedūru:
a)
pasākumus, ar ko nosaka raksturlielumu definīcijas un to saistību ar noteiktām darbībām (3. pants un I pielikuma 4. iedaļas 2. punkts);
b)
pasākumus, ar ko nosaka pārskata perioda definīciju (3. pants);
c)
pasākumus, ar ko nosaka piemērotu tehnisko formātu rezultātu nosūtīšanai (8. pants un I pielikuma 9. iedaļas 2. punkts);
d)
pasākumus, ar ko nosaka pārejas periodu un tā laikā piešķirtās atkāpes no šīs regulas noteikumiem (10. pants un I pielikuma 11. iedaļa, II pielikuma 10. iedaļa, III pielikuma 9. iedaļa, VIII pielikuma 8. iedaļa un IX pielikuma 13. iedaļa);
e)
pasākumus, ar ko nosaka to raksturlielumu sarakstu, kuri jāiesniedz par 2008. gadu, izmantojot kopējo statistisko klasifikāciju par saimniecisko darbību Eiropas Kopienā, kā noteikts Padomes Regulā (EEK) Nr. 3037/90 (12) (turpmāk “NACE 1.1. red.”), un ziņas par rezultātu ieguvi (I pielikuma 9. iedaļas 2. punkts);
f)
pasākumus, ar ko nosaka 3. panta 2. punkta j) apakšpunktā un 3. panta 4. punktā paredzētā elastīgā moduļa izmantošanu; un
g)
pasākumus, ar ko nosaka procedūras, kuras jāievēro attiecībā uz II pielikuma 4. iedaļas 3. un 4. punktā, III pielikuma 3. iedaļas 3. punktā un IV pielikuma 3. iedaļas 3. punktā minēto ad hoc datu vākšanu.
2. Turpmāk norādītos pasākumus, kas vajadzīgi šīs regulas īstenošanai un kas ir paredzēti, lai grozītu nebūtiskus šīs regulas elementus, tostarp to papildinot, pieņem saskaņā ar 12. panta 3. punktā minēto regulatīvo kontroles procedūru:
a)
pasākumus, ar ko atjaunina raksturlielumu sarakstus un provizoriskos rezultātus, ja šāda atjaunināšana, kvantitatīvi izvērtējot, neietver tādu apsekojamo vienību skaita un vienībām uzliktā sloga palielināšanu, kas ir nesamērīga attiecībā pret paredzamo rezultātu (4. un 8. pants un I pielikuma 6. iedaļa, II pielikuma 6. iedaļa, III pielikuma 6. iedaļa un IV pielikuma 6. iedaļa);
b)
pasākumus, ar ko nosaka statistikas apkopošanas biežumu (3. pants);
c)
pasākumus, ar ko paredz noteikumus par datu apzīmēšanu ar CETO (8. panta 3. punkts);
d)
pasākumus, ar ko nosaka pirmo pārskata gadu rezultātu apkopošanai (8. pants un I pielikuma 5. iedaļa);
e)
pasākumus, ar ko nosaka rezultātu sadalījumu, jo īpaši attiecībā uz izmantojamo klasifikāciju un lielumu klašu kombinācijām (7. pants un VIII pielikuma 4. iedaļas 2. un 3. punkts, IX pielikuma 8. iedaļas 2. un 3. punkts un IX pielikuma 10. iedaļa);
f)
pasākumus, ar ko atjaunina datu iesniegšanas termiņus (8. pants, I pielikuma 8. iedaļas 1. punkts un VI pielikuma 7. iedaļa);
g)
pasākumus, ar ko darbības veidu sadalījumu pielāgo NACE grozījumiem vai pārskatīšanai un produktu sadalījumu pielāgo CPA grozījumiem vai pārskatīšanai;
h)
pasākumus, ko pieņem, pamatojoties uz ievadpētījumu izvērtējumu (4. panta 4. punkts);
i)
pasākumus, ar ko maina atskaites populācijas minimālo lielumu (VIII pielikuma 3. iedaļa); un
j)
pasākumus, ar ko nosaka kvalitātes novērtēšanas kritērijus (6. pants un I pielikuma 6. iedaļa, II pielikuma 6. iedaļa, III pielikuma 6. iedaļa un IV pielikuma 6. iedaļa).
12. pants
Komiteja
1. Komisijai palīdz Eiropas Kopienu Statistikas programmu komiteja, kas izveidota ar Padomes Lēmumu 89/382/EEK, Euratom (13).
2. Ja ir atsauce uz šo punktu, piemēro Lēmuma 1999/468/EK 5. un 7. pantu, ņemot vērā tā 8. pantu.
Lēmuma 1999/468/EK 5. panta 6. punktā paredzētais termiņš ir trīs mēneši.
3. Ja ir atsauce uz šo punktu, piemēro Lēmuma 1999/468/EK 5.a panta 1. līdz 4. punktu un 7. pantu, ņemot vērā tā 8. pantu.
13. pants
Ziņojums
1. Komisija līdz 2011. gada 29. aprīlim un turpmāk reizi trijos gados sniedz ziņojumu Eiropas Parlamentam un Padomei par statistiku, kas apkopota saskaņā ar šo regulu, un jo īpaši par tās kvalitāti un slogu uzņēmumiem.
2. Šā panta 1. punktā minētajos ziņojumos Komisija ierosina grozījumus, kādus tā uzskata par nepieciešamiem.
14. pants
Atcelšana
1. Ar šo atceļ Regulu (EK, Euratom) Nr. 58/97. Atceļ arī Regulas (EK) Nr. 1893/2006 20. pantu.
2. Sākot no 2008. pārskata gada, atsauces uz atcelto regulu uzskata par atsaucēm uz šo regulu un tās lasa saskaņā ar atbilstības tabulu XI pielikumā. Regulas (EK, Euratom) Nr. 58/97 noteikumus turpina piemērot attiecībā uz datu vākšanu, apkopošanu un nosūtīšanu par pārskata gadiem līdz 2007. gadam, to ieskaitot.
15. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Strasbūrā, 2008. gada 11. martā

Labels: 12
4
19